Stanovnicima Bostona odlanulo nakon dugog, napetog tjedna 
Uhićen drugi od dvojice osumnjičenih za bombaške napade na Bostonski maraton
Nakon cjelodnevne, intenzivne potrage, policija je kasno u petak navečer uhitila drugog osumnjičenog za krvavi napad na Bostonski maraton. Devetnaestgodišnji Džohar Tsarnajev krio se, ranjen u policijskoj potjeri u cetvrtak tijekom koje je ubijen njegov stariji brat, 26-godišnji Tamerlan Tsarnaev, u čamcu u dvorištu jedne kuće u Watertownu, kod Bostona. Nakon razmjene vatre s policijom, Džohar Tsarnaev je priveden i u teškom stanju prevezen u bolnicu. Njegovo privođenje izazvalo je slavlje na ulicama Watertowna. Stanovnici, koji su konačno mogli izaći iz svojih domova, pljeskom su pozdravljali policiju i agente FBI-ja pri njihovom izlasku iz Watertowna. I oni su imali razloga za slavlje. “Reagirali su,” kako je za Glas Amerike javila Carolyn Presutti, “kao pravi Bostonci. I oni su sretni da je sve završilo i sretni da su ljudi opet mogli izaći na ulice.” Veselje vlada i na ulicama u središtu Bostona, gdje je, u ponedjeljak, troje ljudi poginulo, a više od 170 ranjeno u bombaškom napadu na maratonu. Šef policije Massachusettsa Tom Alben rekao je da ostaje vječno zahvalan zbog svega što se odigralo u petak navečer, dodavši da su policajci iscrpljeni, ali pobjedonosni. Guverner Massachusettsa Deval Patrick izrazio je zahvalnost svima koji su sudjelovali u potjeri, za njihov izvanredni zajednički rad i suradnju. Obojica su također zahvalila građanima na njihovom strpljenju i na njihovoj pomoći, na tisućama telefonskih dojavama FBI-ju i policiji, uključujući poziv koji je policiju i doveo do osumnjičenoga, skrivenog u čamcu. U svojem subotnjem obraćanju naciji, predsjednik Obama je rekao da uspješan ishod policijske potjere pokazuje da “Amerikanci odbijaju biti terorizirani.” Kasno sinoć, u Bijeloj kući, po uhićenju Tsarnaeva, predsjednik je rekao da je cijela zemlja zahvalna ljudima Bostona i Massachusettsa i izvanrednim policijskim profesionalcima. Ali, dodao je, ostaju još mnoga pitanja na koja treba dobiti odgovore. “Zašto su ti mladići koji su ovdje odrasli, ovdje studirali, bili dio naših zajednica, naše zemlje, pribjegli takvom nasilju? Kako su planirali i izveli te napade, jesu li imali nečiju pomoć pri tome? Obitelji onih koji su tako besmisleno ubijeni zaslužuju odgovore. Ranjeni, od kojih će neki morati ponovno učiti kako stati na noge i hodati i opet živjeti, zaslužuju odgovore.” “Ono što znamo,” dodao je, “to je da bilo kakav mržnjom motivirani plan, koji je tu dvojicu naveo na tako gnusan čin, ne može prevladati. Što god su mislili da će njime postići, unaprijed je propalo. Propalo zato što su ljudi Bostona odbili biti zastrašeni. Propalo zato što Amerikanci odbijaju biti terorizirani.” U republikanskom odgovoru na predsjednikovo subotnje obraćanje naciji, senator Tim Scott je rekao da su napadi u Bostonu samo učvrstili odlučnost zemlje. Predsjednik je također uputio izraze sućuti obitelji policajca kojega su dvojica osumnjičenih bombaša ubila na kampusu MIT-ja. Predsjednik Obama je upozorio da ne treba “na brzinu donositi sud” ni o motivaciji osumnjičenika ni o “cijelim etničkim skupinama.” Ujak Tsarnaevih, koji živi u predgrađu Washingtona, nazvao ih je “gubitnicima” koji su nanijeli sramotu svim Čečenima. Braća Tsarnaev su čečenskog porijekla, u Sjedinjenim Državama od 2002. godine. Kasno sinoć objavljeno je da je FBI intervjuirao starijega, ubijenog Tamerlana, prije dvije godine, o njegovim mogućim vezama s ekstremističkim skupinama. U istom priopćenju FBI-ja rečeno je da je to bilo na zahtjev jedne strane vlade, ali ona nije imenovana. Također, da je slučaj zatvoren jer ispitivanje Tamerlana i članova obitelji “nije pokazalo nikakve terorističke aktivnosti, domaće ili strane.” Uhićenje mlađeg Tsarnaeva pruža istražiteljima priliku da saznaju više o onome što stoji iza bombaških napada na Bostonski maraton. Protiv Džohara Tsarnaeva velika će porota vjerojatno podići optužnicu u roku od 30 dana; čeka ga krivični postupak. Prema američkom zakonu, bit će mu dodijeljen branitelj. Rusija i Sjedinjene Države obvezale su se na tiješnju suradnju u borbi protiv terorizma, nakon bombaških napada u Bostonu. Bijela kuća i Kremlj izdali su priopćenja u kojima je rečeno da su dvojica čelnika u subotu telefonski razgovarala o uhićenju Tsarnaeva. Ruski je predsjednik ponovno izrazio sućut predsjedniku Obami za gubitak života u napadima na Bostonski maraton. Putin je također, priopćio je Kremlj, želio razgovarati o načinima na koje dvije zemlje mogu bliže surađivati po pitanju sigurnosti. Bijela je kuća priopćila da je Obama izrazio zahvalnost na uskoj suradnji koju SAD dobijaju od Rusije u borbi protiv terorizma, uključujući onu koja je uslijedila po napadima u Bostonu.